Actualizare: Copilul a fost găsit în viață, la câțiva kilometri de locul unde a fost văzut ultima oară. "Ca urmare a mobilizării exemplare și a eforturilor forțelor de ordine și a întregii comunități, minorul a fost găsit în viață, la aproximativ 3 kilometri de locul din care a plecat. Este preluat de polițiști și va fi transportat la o unitate spitalicească pentru analizarea stării de sănătate. Mulțumim tuturor celor care au participat la activități!", a anunțat în urmă cu puțin timp Inspectoratului de Poliție Județean Botoșani.
Știre inițială: Un băiețel de doi ani este căutat de duminică, 17 martie, după amiaza, de importante forțe de ordine, peste 100, voluntari și câinele de urmă din cadrul Poliției de Frontieră.
Pentru mai multă eficiență sunt utilizate și trei drone cu termoviziune, o șenilată și patru ATV-uri, pentru că ultimul loc în care micuțul a fost văzut se află în apropierea unei păduri și a unui teren cu denivelări, potrivit informațiilor furnizate de agent principal Delia Neniscu, purtătorul de cuvânt al Inspectoratului de Poliție al Județului Botoșani.
Copilul, din comuna Tudora, județul Botoșani, se afla în vizită la o cunoștință, împreună cu familia, când a părăsit locuința respectivă, iar în urma căutărilor, familia nu a reușit să-l găsească cerând ajutorul poliției, în jurul orei 15:00.
"Radu Ayan are următoarele semnalmente: păr șaten închis, ochi căprui, ten măsliniu.
Vestimentație cunoscută: bluză de trening roșie cu dungi albe pe mâneci, pantaloni negri cu dungi laterale albe, adidași cu lumini la talpă", informează IPJ Botoșani.
Căutările au continuat pe tot parcursul nopții și continuă și astăzi, 18 martie.
Echipelor inițiale li s-au alăturat forțe de ordine din cadrul Inspectoratelor Județene de Jandarmi Suceava și Bacău, precum și un elicopter din cadrul Inspectoratului General de Aviație.
Polițiștii, jandarmii, pompierii, polițiștii de frontieră, precum și voluntari din comunitate continuă activitățile pentru găsirea minorului.
Cetățenii care dețin informații sunt rugați să apeleze 112 sau să se adreseze celei mai apropiate unități de poliție.
Angela Croitoru
Imagini: IPJ Botoșani